KOMISIJOS REGLAMENTAS (EB) Nr. 1549/2007
2007 m. gruodžio 20 d.
iš dalies keičiantis Reglamentą (EB) Nr. 616/2007 dėl leidimo naudoti tam tikras Bendrijos tarifines kvotas paukštienos, kurios kilmės šalis yra Brazilija, Tailandas ir kitos trečiosios šalys, sektoriuje ir dėl jų administravimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2777/75 dėl bendro paukštienos rinkos organizavimo (1), ypač į jo 6 straipsnio 1 dalį,
atsižvelgdama į 2007 m. gegužės 29 d. Tarybos sprendimą 2007/360/EB dėl Europos bendrijos ir atitinkamai Brazilijos Federacinės Respublikos ir Tailando Karalystės susitarimų suderintųjų protokolų forma dėl paukštienai nustatytų nuolaidų pakeitimo sudarymo pagal Bendrojo susitarimo dėl muitų tarifų ir prekybos (1994 m. GATT) XXVIII straipsnį (2), ypač į jo 2 straipsnį,
kadangi:
(1)
Komisijos reglamentu (EB) Nr. 616/2007 (3) esant tam tikroms sąlygoms perdirbėjams suteikiama galimybė prašyti importo licencijų.
(2)
Sūdytai paukštienai, kurios KN kodas yra 0210 99 39, Reglamentas (EEB) Nr. 2777/75 netaikomas. Todėl reikėtų, kad tradiciškai šį produktą įvežantys ūkio subjektai galėtų pasinaudoti sūdytai paukštienai skirta specialia kvota.
(3)
Tarp Reglamente (EB) Nr. 616/2007 numatytų sąlygų yra sąlyga, pagal kurią paukštiena, žymima KN kodais 0207 arba 0210, turi būti perdirbta į paukštienos gaminius, žymimus KN kodais 1602, kuriems taikomas Reglamentas (EEB) Nr. 2777/75.
(4)
Kadangi Reglamentas (EEB) Nr. 2777/75 netaikomas KN kodu 1602 10 žymimiems homogenizuotiems produktams, o kai kurie ūkio subjektai, užsiimantys tokiu perdirbimu, pareiškė norą naudotis Reglamente (EB) Nr. 616/2007 numatytomis kvotomis, reikėtų numatyti, kad šie produktai būtų įtraukti į perdirbimą, bet kokiu atveju jį apribojant tik homogenizuotiems produktams, kurių sudėtyje nėra kitokios mėsos, išskyrus paukštieną.
(5)
Iš patirties matyti, kad 6 ir 8 grupių kiekiai nenaudojami. Viena tokio nenaudojimo priežasčių yra ta, kad reglamente nustatytas 100 tonų mažiausias kiekis, kurio gali prašyti ūkio subjektas, yra pernelyg didelis, nes tų produktų rinka yra siaura.
(6)
Todėl reikėtų sumažinti mažiausią kiekį, kurio ūkio subjektas gali prašyti iš tų grupių.
(7)
Valstybės narės išduoda importo licencijas ūkio subjektams likus daugiau kaip dviems mėnesiams iki atitinkamos kvotos laikotarpio dalies ar atitinkamo kvotos laikotarpio pradžios; atitinkamai - ir iki licencijų galiojimo pradžios. Laikotarpis nuo licencijos išdavimo iki galimybės importuoti pagal tas licencijas yra labai ilgas.
(8)
Kad kai kurios licencijos nebūtų panaudotos iki jų galiojimo pradžios, reikėtų numatyti, kad importo licencijoje būtų nurodoma data, nuo kurios jos galioja.
(9)
Todėl reikėtų atitinkamai iš dalies pakeisti Reglamentą (EB) Nr. 616/2007.
(10)
Šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 616/2007 iš dalies keičiamas taip:
1.
4 straipsnio 1 dalis pakeičiama taip:
„Taikant Reglamento (EB) Nr. 1301/2006 5 straipsnį, importo licencijos pareiškėjas, pateikdamas pirmąją paraišką nurodytam kvotos laikotarpiui pateikia įrodymą, kad jis per kiekvieną iš dviejų minėtame 5 straipsnyje nurodytų laikotarpių importavo arba eksportavo ne mažiau kaip 50 tonų produktų, kuriems taikomas Reglamentas (EB) Nr. 2777/75, arba sūdytos paukštienos, žymimos KN kodu 0210 99 39.“
2.
4 straipsnio 2 dalies pirmoji pastraipa pakeičiama taip:
„Nukrypstant nuo Reglamento (EB) Nr. 1301/2006 5 straipsnio, taip pat nuo šio straipsnio 1 dalies, paraiškos gauti importo licenciją pateikėjas, pateikdamas pirmąją paraišką nurodytam kvotos laikotarpiui, taip pat gali pateikti įrodymą, kad kiekvienu iš dviejų Reglamento (EB) Nr. 1301/2006 5 straipsnyje nurodytų laikotarpių jis perdirbo mažiausiai 1 000 tonų paukštienos, žymimos KN kodais 0207 arba 0210, į paukštienos gaminius, žymimus kodais 1602, kuriems taikomas Reglamentas (EEB) Nr. 2777/75, arba į KN kodu 1602 10 00 žymimus homogenizuotus produktus, kurių sudėtyje nėra kitokios mėsos, išskyrus paukštieną.“
3.
4 straipsnio 5 dalies antroji pastraipa pakeičiama taip:
„3, 6 ir 8 grupėms mažiausias paraiškoje turintis būti nurodytas kiekis yra sumažintas iki 10 tonų.“
4.
II priedo B dalis pakeičiama šio reglamento priedu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. gruodžio 20 d.